
PARLAMENTUL ROMÂNIEI

CAMERA DEPUTAŢILOR

	Comisia pentru buget,

finanțe și bănci
    
	                          Bucureşti,12.02.2014
                          Nr. 4c-2/778
                          PL-x 624/2013




  BIROULUI  PERMANENT 

                                                                    AL

CAMEREI  DEPUTAŢILOR

Vă înaintăm, alăturat, RAPORTUL asupra propunerii legislative pentru modificarea şi completarea Legii nr. 571/2003 privind Codul fiscal, trimisă spre dezbatere în fond, cu adresa nr. PL-x 624 din 16 decembrie 2013, înregistrată sub nr. 4c-2/778 din 17 decembrie 2013, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE
        Gheorghe Dragomir

RAPORT 
asupra propunerii legislative pentru modificarea şi completarea Legii nr. 571/2003 privind Codul fiscal
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond,  cu  propunerea legislativă pentru modificarea şi completarea Legii nr. 571/2003 privind Codul fiscal, trimisă cu adresa nr. PL-x 624 din 16 decembrie 2013, înregistrată sub nr. 4c-2/778  din 17 decembrie 2013.
Conform prevederilor art. 75 alin. (1) din Constituţia României, republicată, şi ale art.92 alin. (1) din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 10 decembrie 2013.
La întocmirea prezentului raport, s-a avut în vedere următoarele avize: al Consiliului Legislativ şi al Comisiei pentru sănătate şi familie.
Guvernul nu susţine adoptarea acestei iniţiative legislative.
În raport cu obiectul şi conţinutul său, propunerea legislativă face parte din categoria legilor ordinare.
Propunerea legislativă supusă dezbaterii are ca obiect de reglementare modificarea şi completarea Legii nr. 571/2003 privind Codul fiscal,  în sensul creării cadrului legal pentru scăderea TVA la 5% la medicamentele de uz uman, pentru care în prezent se aplică o cotă de TVA de 9%.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă menţionată mai sus, în şedinţa din 11 februarie 2014.

Din totalul de 32 de membri ai Comisiei pentru buget, finanţe şi bănci au fost prezenţi la dezbateri 29 deputaţi.

La dezbaterea acestei propuneri legislative a fost prezent, în calitate de invitat, domnul Dan Manolescu, Secretar de Stat la Ministerul Finanţelor Publice.
În urma examinării propunerii legislative şi a opiniilor exprimate, membrii Comisiei au hotărât, cu unanimitate de voturi, să supună plenului Camerei Deputaţilor, respingerea propunerii legislative pentru modificarea şi completarea Legii nr. 571/2003 privind Codul fiscal, având în vedere faptul că regimul cotelor reduse de TVA aplicabile în România  sunt stabilite cu respectarea principiilor Directivei 2006/112/CE privind  sistemul comun al TVA, context în care România aplică de la 1 ianuarie 2004 o cotă redusă de TVA de 9% pentru cele mai multe categorii de bunuri şi servicii, inclusiv medicamente de uz uman.
                       PREŞEDINTE                                                       SECRETAR                     

                Gheorghe DRAGOMIR                                       Mihai-Aurel DONŢU
Consilier parlamentar

